આવા મહાન સંતવર્યનું બાળપણનું નામ કલ્યાણદાસ હતું. પિતા સંઘા પટેલને ઘેર માતા દેવુબાઈની કૂખે સૌરાષ્ટ્રના સુરેન્દ્રનગર જીલ્લાના લખતર પાસે આવેલ ‘‘કડુ’’ ગામમાં જન્મ ધારણ કરેલો. બાળપણથી જ સ્વામીશ્રી વિષયવિષથી દૂર રહ્યા હતા. તેમને મન સંસારના સુંદરમાં સુંદર ભોગ-પદાર્થો પણ તુચ્છ હતા. અલખની આરાધનાની પ્રબળ વાંછાથી સ્વામી સંવત્‌ ૧૮પર માં કારિયાણીમાં સદ્‌ગુરૂશ્રી રામાનંદ સ્વામીના આશ્રિત બન્યા. દિન પ્રતિદિન શુક્લ પક્ષના ચંદ્રવત્‌ તેમની ભક્તિની ચંદ્રાવલિ વધતી ગઈ. પ્રેમની સોડમ પથરાતી ગઈ, ભગવદિતર પદાર્થોમાંથી વૈરાગ્ય વેગે મન પાછું પડી ગયું, પણ ઉંમર થતાં માંડવે જવા તૈયાર થઈ ગયા. સપ્તપદીના સૂત્રો સાથે ફેરા ફરતા હતા ત્યાં શ્રીજી મહારાજનો કાગળ મામા અજા પટેલ પર આવ્યો.-